KIRJALLINEN KYSYMYS P-2182/02 esittäjä(t): Freddy Blak (GUE/NGL) komissiolle. Eturistiriita energian ja liikenteen pääosastossa jatkuu.



Virallinen lehti nro 028 E , 06/02/2003 s. 0198 - 0199



KIRJALLINEN KYSYMYS P-2182/02 esittäjä(t): Freddy Blak (GUE/NGL) komissiolle (12. heinäkuuta 2002) Aihe: Eturistiriita energian ja liikenteen pääosastossa jatkuu Komission 25. kesäkuuta 2002 antama vastaus kirjalliseen kysymykseeni P-1566/02(1) on epätyydyttävä. Kirjallinen kysymykseni koski kreikkalaista moottoritietä, Via Egnatiaa, joka on yksi Euroopan laajuisten verkkojen painopistealueista. Yksi tästä hankkeesta eniten hyötyvistä yrityksistä on Egnatia S.A. Kyseisen yrityksen toimitusjohtaja on päätösehdotuksen myönnettävää rahoitustukea varten valmistelleen yksikönpäällikön aviomies. Tämä aiheuttaa vakavan eturistiriidan. Voiko komissio vahvistaa, että kyseinen yksikönpäällikkö laati hanketta koskevan päätösehdotuksen rahoituskomitean hyväksyttäväksi (asetuksen (EY) N:o 2236/95(2) perusteella muodostettu komitea)? Voiko komissio vahvistaa, että kyseinen yksikönpäällikkö vastaa Euroopan laajuisiin verkkoihin sisältyvien hankkeiden yleisestä hallinnoinnista, mukaan lukien Via Egnatiaa koskevat yleiset suuntaviivat? Voiko komissio vahvistaa, että komission jäsen de Palacio, jota haastateltiin European Voice -lehdessä, oli väärässä väittäessään, että kyseinen yksikönpäällikkö on siirretty toiseen toimeen? Voiko komissio vahvistaa, että rahoitustuesta hyötyy lopullisesti Egnatia S.A., ja voiko komissio kertoa Euroopan parlamentille, minkä verran tälle yritykselle on tähän mennessä myönnetty varoja? Vaikuttaa siltä, että Via Egnatiaa koskevia tutkimuksia varten on allekirjoitettu 160 pientä sopimusta. Voiko komissio selittää, mitä nämä tutkimukset koskevat ja ovatko ne ohjelman tavoitteiden mukaisia? Voiko komissio myös ilmoittaa, onko se toteuttanut paikan päällä tehtäviä tarkastuksia ja jos on, mitkä niiden tulokset olivat? (1) EYVL C 301 E, 5.12.2002, s. 181. (2) EYVL L 228, 23.9.1995, s. 1. Loyola de Palacion komission puolesta antama vastaus (16. syyskuuta 2002) Komissio on jo vastannut osaan parlamentin jäsenen kysymyksistä vastauksessaan kirjalliseen kysymykseen P-1566/02, joka koski muun muassa Euroopan laajuisen liikenneverkon (TEN-T) hankkeiden hallinnasta vastaavan yksikön päällikön tehtäviä. Aikaisemmassa vastauksessaan komissio ilmoitti selvästi, että mahdollisten eturistiriitojen välttämiseksi tammikuusta 2001 alkaen kyseinen yksikönpäällikkö ei osallistu Essenissä määriteltyyn ensisijaiseen hankkeeseen Pathe-Egnatia kuuluvaan Egnatia-hankkeeseen liittyvien kysymysten käsittelyyn ja että kaikista tätä hanketta koskevista kysymyksistä vastaa Kreikan TEN-hankkeista vastaava virkamies, joka raportoi suoraan asianomaiselle johtajalle. Kyseinen johtaja myös vastaa TEN-T-hankkeiden yleisestä hallinnosta, hankkeiden yleiset suuntaviivat mukaan luettuina. Jäljempänä olevat rahoitusta koskevat tiedot täydentävät jo annettuja tietoja. Kyseessä olevan Egnatia-hankkeen yhteisön rahoitusosuus perustuu eri budjettikohtiin: - Euroopan aluekehitysrahasto (EAKR) ja koheesiorahasto: 1 914 miljoonaa euroa ohjelmakausien 19941999 ja 20002006 rahoituskehyksestä - TEN-T (30 miljoonaa euroa vuosien 20012006 monivuotisesta ohjeellisesta ohjelmasta). Tämä yhteisrahoitus myönnetään komission päätösten perusteella ja näitä erilaisia varoja koskevissa asetuksissa määriteltyjä yksityiskohtaisia sääntöjä noudattaen. Varat osoitetaan Kreikan talousministeriölle eikä suoraan Egnatia Odos -yritykselle. Kyseinen ministeriö on nimennyt Egnatia Odos -yrityksen yhteisön rahoitustuen vastaanottajaksi. Hankkeesta vastaavana yrityksenä sen vastuulle kuuluu muun muassa sekä teknisten että ympäristöä koskevien tutkimussopimusten tekeminen kaikista hankkeen vaiheista samoin kuin sopimusten tekeminen tieyhteyden eri osien rakentamisesta. Töiden moninaisuus huomioon ottaen nämä tutkimukset ja rakennustyöt samoin kuin kaikki muutkin liikenteen alan infrastruktuurihankkeet jaetaan eriin, joista tehdään tarjouskilpailujen perusteella sopimukset parhaan tarjouksen esittäneiden hakijoiden kanssa. Kysyjän mainitsemat sopimukset on tehty juuri tällä tavoin, ja ne vastaavat hankkeen kehittämistavoitteita. Lisäksi komission yksiköt arvioivat tarjouskilpailussa käytetyt menettelyt ja niiden yleisen asianmukaisuuden. Asian käsittelyyn osallistuvat komission yksiköt, jotka tekevät keskenään tiivistä yhteistyötä, tekevät säännöllisesti hallinnollisia, teknisiä ja kirjanpitoa koskevia tarkastuksia seuratakseen hankkeen edistymistä ja varmistuakseen myönnettyjen varojen oikeasta käytöstä. Egnatia-hankkeen varojen hallinnan osalta näissä tarkastuksissa ei ole tullut esiin minkäänlaisia sääntöjenvastaisuuksia. Rakennerahastoista ja koheesiorahastosta myönnettyjen varojen asianmukaisen hallinnon varmistaminen on jäsenvaltioiden vastuulla, ja komissio tarkastaa säännöllisesti niiden valvontajärjestelmät. Lisäksi komissio tekee käytettävissä olevien voimavarojen rajoissa paikan päällä lisätarkastuksia, joihin valitaan otos hankkeista. TEN-T-budjetista myönnettyjen varojen määrää, joka ohjelmakaudella 20012006 on 30 miljoonaa euroa, tarkistetaan vuosittain hankkeen edistymisraportin perusteella ja ennen lopullista maksatusta tehdään tarkastuskäyntejä, joilla varmistetaan maksupyyntöjen perusteet. Viittauksesta European Voice -lehdessä julkaistuun artikkeliin voidaan todeta, että komission energia- ja liikenneasioiden tiedottaja on oikaissut siinä esitetyt syytökset ja selventänyt tilannetta lehdelle osoitetussa kirjeessä, jonka European Voice julkaisi 27. kesäkuuta 2002.